钦定古今图书集成/明伦汇编/氏族典/第164卷 > 《廖用贤尚友录》 > 潘好礼
## 钦定古今图书集成/明伦汇编/氏族典/第164卷 > 《廖用贤尚友录》 > 潘好礼

按《唐书潘好礼传》：“好礼，贝州宗城人。第明经，累迁上
蔡令，治最，擢监察御史。坐小累，下除芮城令，拜侍御
史，徙岐王府司马。居后母丧，诏夺服，固辞不出。开元
初，为邠王府长史。王为滑州刺史，好礼兼府司马，知
州事。王御下不能肃，有诏好礼检督王家，至过失皆
上闻。农月，王出猎，家奴罗列，好礼遮道谏，王初不许”，
乃卧马下，謼曰：“今农在田，王何得非时暴禾稼，以损
下人？要先践杀司马，然后听所为。”王惭为还。迁豫州
刺史。勤力于治，清廉无所私，然喜察细事，下厌其苛。
以公累徙温州别驾，卒。好礼，博学，能论议，节行修整，
一意无所倾附，未尝自列阶勋，居室服用麤苟，至终
身，世谓近名。